b'\n_START_ARTICLE_\nBoston Red Sox\n_START_SECTION_\nHistoria\n_START_PARAGRAPH_\nAlun perin seura oli tarkoitus perustaa Buffaloon, mutta se perustettiinkin Bostonissa vuonna 1901 nimell\xc3\xa4 Boston Americans ja se liittyi American Leagueen. Seura voitti American Leaguen mestaruuden 1903 ja p\xc3\xa4\xc3\xa4si World Series -loppuotteluun Pittsburgh Piratesia vastaan. Boston voitti ottelusarjan voitoin 5\xe2\x80\x933. Seura voitti American Leaguen my\xc3\xb6s seuraavana vuonna, jolloin World Series -finaalia ei pelattu. Vuonna 1908 seuran nimeksi vaihdettiin Boston Red Sox, joka oli lyhentym\xc3\xa4 Bostonin ensimm\xc3\xa4isen ammattilaisjoukkueen nimest\xc3\xa4 Boston Red Stockings (nykyinen Atlanta Braves. Nimi annettiin alkujaan peliasuun kuuluvien punaisten sukkien mukaan. Seuraavan World Series -mestaruutensa Red Sox voitti vuonna 1912, kun se kaatoi New York Giantsin otteluvoitoin 4\xe2\x80\x933._NEWLINE_Vuosina 1915\xe2\x80\x931918 Red Sox voitti kolme World Series -mestaruutta. Ensin vuonna 1915 se voitti loppuottelussa Philadelphia Philliesin 4\xe2\x80\x931. Seuraavana vuonna finaalivastustaja oli Brooklyn Robins, joka kaatui my\xc3\xb6s voitoin 4\xe2\x80\x931. Vuonna 1918 seura sai loppuotteluvastustajakseen Chicago Cubsin, jonka se p\xc3\xa4ihitti otteluvoitoin 4\xe2\x80\x932._NEWLINE_John Henry, Tom Werner ja Larry Lucchino maksoivat seurasta 660 miljoonaa dollaria ja ottivat vastuulleen sen 40 miljoonan dollarin velat helmikuussa 2002. Kauppaan sis\xc3\xa4ltyiv\xc3\xa4t Fenway Park ja 82 prosenttia New England Sports Networkista._NEWLINE_Vuonna 2012 Boston Red Sox h\xc3\xa4visi 95 peli\xc3\xa4, enemm\xc3\xa4n kuin 48 vuoteen. Seuraavana vuonna se kokosi itsens\xc3\xa4 ja kohosi World Series- ja American Leaguen voittoon.'